《次韵寄李六弟济南郡城桥亭之诗》
宋代·黄庭坚

客心如头垢，日欲撩千篦。
闻人说江南，喜气吐晴霓。
伏枕梦归路，子规吟翠微。
济南似江南，旧见今不疑。
洗心欲成游，王事相夺移。
驽马恋栈豆，岂能辞絷缧。
本无封侯骨，见事又重迟。
徒能多著酒，大腹如鸱夷。
惟思一渔舟，载网横渺弥。
矫贡历下亭，朱阑转清溪。
春风吹桃李，三月自成蹊。
翠叶张日幄，红英铺地衣。
此中有佳兴，不醉定自非。
况当郡政成，野茧麦两岐。
与民同观游，永夜不阖扉。
女墙上金枢，天如青琉璃。
想子果下归，马饱生刍嘶。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。